У пролеће 1303. године Кутлушахова војска, сачињена од монголске коњице и пешадије и јерменских стрелаца, поново је упала у Сирију и продрла до Дамаска, освајајући Алеп и Хомс. Емир Дамаска Бајбарс II позвао је египатског султана у помоћ. Дана 20. априла у равници Марџ ел Сафар, јужно од Дамаска, дошло је до крваве битке између монголских и мамелучких снага. Битка је трајала три дана и завршила се потпуним уништењем монголске војске, коју су Мемелуци потом гонили до Каријатана код Хомса. Према сведочењу египатског историчара Ал Макризија, кад је Кутлушах обавестио Газана о поразу, илкан се толико изнервирао да је почео крварити из носа.